Broj: 711-I-1858-M-134/19-02-12

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), ), **na zahtjev dužnosnika Franka Baxe, općinskog načelnika Općine Lupoglav,** za davanjem mišljenja Povjerenstva, na 65. sjednici, održanoj 11. listopada 2019.g., daje sljedeće

**MIŠLJENJE**

**Podnošenje prijave odnosno zahtjeva kojim se dužnosnik Franko Baxa, općinski načelnik Općine Lupoglav, kao fizička osoba javlja na Javni poziv za sufinanciranje korištenja obnovljivih izvora energije za proizvodnju električne energije u kućanstvima, za vlastitu potrošnju, koji provodi Fond za zaštitu okoliša i energetsku učinkovitost Republike Hrvatske, ne predstavlja situaciju sukoba interesa.**

Obrazloženje

Zahtjev za davanjem mišljenja Povjerenstva podnio je Franko Baxa, općinski načelnik Općine Lupoglav. U knjigama ulazne pošte zahtjev je zaprimljen pod poslovnim brojem 711-U-3295-M-134/19-01-5 27. rujna 2019.g., povodom kojeg se vodi predmet broj M-134/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i Franko Baxa povodom obnašanja dužnosti općinskog načelnika Općine Lupoglav u aktualnom mandatu obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u zahtjevu za davanjem mišljenja navodi kako je Fond za zaštitu okoliša i energetsku učinkovitost objavio natječaj o sufinanciranju postavljanja solarnih panela na obiteljske kuće za proizvodnju električne energije, a radi se o nacionalnom natječaju u kojem ne sudjeluje jedinica lokalne samouprave. Dužnosnik traži mišljenje može li se javiti na natječaj i koristiti sredstva ukoliko njegova prijava zadovoljava sve kriterije i bude pozitivno riješena.

Razmatrajući činjenice i okolnosti koje proizlaze iz navoda dužnosnika, Povjerenstvo smatra da mjerodavno pravo za davanje mišljenja predstavlja članak 2. ZSSI-a kojim je propisano da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Javnu dužnost dužnosnici ne smiju koristiti za osobni probitak ili probitak osobe koja je s njima povezana, a za obnašanje javne dužnosti dužnosnici su osobno odgovorni prema tijelu ili građanima koji su ih imenovali ili izabrali. Nadalje, građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove javne dužnosti.

Člankom 6. stavkom 4. ZSSI-a obvezuje se dužnosnik da svoje privatne poslove uredi i vodi na način kojim se sprječava predvidivi sukob interesa, odnosno ukoliko se sukob interesa pojavi tijekom mandata dužnosnika, dužnosnik je dužan razriješiti ga na način da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Podnošenjem zahtjeva za sufinanciranjem kojim općinski načelnik sudjeluje u natječaju/javnom pozivu u kojem ne sudjeluje jedinica lokalne (područne) samouprave, općinski se načelnik ne nalazi u situaciji sukoba interesa u smislu čl. 2. ZSSI-a, obzirom da donošenje relevantnih odluka nije u njegovoj nadležnosti. Podnošenjem zahtjeva za sufinanciranjem općinski načelnik koristi prava koja mu pripadaju kao i svakoj drugoj fizičkoj osobi, odnosno svakom drugom građaninu. Slijedom navedenog, Povjerenstvo je dalo mišljenje kao što je navedeno u izreci ovog akta.

Ukoliko bi Općina Lupoglav na bilo koji način bila involvirana u sudjelovanje u predmetnom Javnom pozivu za sufinanciranje korištenja obnovljivih izvora energije za proizvodnju električne energije u kućanstvima, za vlastitu potrošnju, koji provodi Fond za zaštitu okoliša i energetsku učinkovitost Republike Hrvatske, upućuje se dužnosnika da se obrati Povjerenstvu zahtjevom za novim mišljenjem.

 PREDSJEDNICA POVJERENSTVA Nataša Novaković, dipl.iur.

Dostaviti:

1.Dužnosnik Franko Baxa, elektronička dostava

2.Objava na internetskoj stranici Povjerenstva

3.Pismohrana